Yá nacái Jesús yàacatéwa dúli Olivonái néré.
Iná mapisáita,
yá yàanàacaté Dios icapèe néré àniawa.
Yáta madécaná yàcalé mìnanái yàacatéwa yàatalé macáita.
Yá iyamáacaté yáawinacawa,
yá yéewáidacaté nía.
Néese níái yéewáidéeyéi yái Moisés itànèericaté,
náapicha níái fariseonáica,
natécaté Jesús yàatalé abéechúa inanái imàníichúa báawéeri iiná iyúwa áiba asìali yáapicha càmíirica ùacawéeri.
Yáté nabàlùadaca úa bamuchúami nalíwa.
Yá wenàiwicanái íimacaté irí:
“Pía yéewáidéerica.
Uái inanáica,
wàanàaca úa imàníichúa báawéeri iiná iyúwa áiba asìali yáapicha càmíirica ùacawéeri.
Nalìcu níái Dios itàacái ichùulièyéica,
Moisés ichùulìacaté wanúaca íba iyú níái càiyéi inanáica.
Néeni pía,
¿Càiná píimaca?”
Quéwa cài náimaca irí yéewacaténá nacháawàacani.
Yá Jesús yáawíadaca yáawawa,
yá itànàaca icáapi iducúaná ipùata iyúwa cáli ìwali.
Quéwa mamáalàacata nasutáca néemìawa Jesús.
Yá imichàaca ibàlùacawa,
yá íimaca nalí:
“Cawinácaalí canéeri ibáyawaná pèewíisecué,
yá idàba yúucaca ùwali íba.”
Yá Jesús yáawíadaca yáawawa,
yá itànàaca cáli ìwali àniawa.
Quéwa néemìaca idénáami Jesús itàacái,
yá nabáyawanácata icháawàa nía nawàwalìcuísewa.
Yá nadàbacaté nàacawa níái béeyéica abéerinamata,
càita namáalàaca nàacawa macáita.
Yá abéericata Jesús imàacacawa néeni,
úa nacái inanáica ibàluèchúacawa néeni.
Yá imichàaca ibàlùacawa,
yá canácaté iicáca níái wenàiwicaca.
Uata ibàlùawa néeni abéechúata úái inanáica,
yá íimacaté ulí:
“Inanái.
¿Aléná nàawa níái icháawèeyéica pía?
Iná canáta inuéri pía néenáca.”
Yá úumaca irí:
“Nuíwacali,
canácata inuéri núa.”
Yá Jesús íimaca ulí:
“Càita nacái,
càmita nùuwichàida pía.
Iná pìawa.
Quéwa siùcade,
yáta pimànica pibáyawanáwa.”